**Тэма:** Назіранні за перадачай на пісьме слоў з гукамі [т] - [ц’].

**Мэта**: забяспечыць замацаванне ўменняў размяжоўваць мяккія і цвёрдыя зычныя гукі; стварыць умовы для развіцця арфаграфічнай пільнасці на аснове прапедэўтычных назіранняў за перадачай на пісьме слоў з гукамі [т] – [ц’]; забяспечыць замацаванне навыку спісвання і пісьма пад дыктоўку. Абсталяванне: вучэбны дапаможнік «Пісьмо» с. 22-23, 41, 43, 47.

1. Этап падрыхтоўкі да засваення новых ведаў і спосабаў дзеянняў. Паведамленне тэмы ўрока.

Настаўнік паведамляе, што на ўроку навучэнцы прыгадаюць асаблівасці вымаўлення гукаў [т] - [ц’] і слоў з імі; будуць замацоўваць уменні абазначаць гукі [т] - [ц’] літарамі на пісьме.

 II. Этап засваення новых ведаў і спосабаў дзеянняў.

1. Актуалізацыя апорных ведаў.

 Адпрацоўка ўмення распазнаваць мяккія і цвёрдыя зычныя гукі.

 Гульня «Бім і Бом». Настаўнік вымаўляе слова. Калі ў ім усе зычныя мяккія, пляскаюць у далоні сябры Біма - вучні першага варыянта. Калі ў слове ўсе зычныя цвёрдыя, пляскаюць у далоні сябры Бома - вучні другога варыянта.

 **Словы для гульні: токар, дзеці, людзі, кандуктар, цень, цёця, дырэктар, дзядзя, дарослы, малы.**

 **Гульня «Назаві пару».** Настаўнік называе цвёрды зычны гук і адначасова кідае мячык першаму вучню. Вучню неабходна назваць парны мяккі зычны гук і вярнуць мячык настаўніку. Настаўнік называе яшчэ адзін цвёрды зычны гук і кідае мячык наступнаму вучню. Гульня працягваецца, пакуль усе вучні класа не паўдзельнічаюць у ёй. (Сярод пар гукаў абавязкова трэба ўспомніць суадносную па мяккасці – цвёрдасці пару [д] – [дз’] ([z]).)

 Паўтарэнне асноўных правіл пісьма.

 **Работа ў парах**. Вучні паказваюць адзін аднаму, як трэба правільна сядзець за партай, размяшчаць сшытак пры пісьме, трымаць ручку.

 Адпрацоўка навыку напісання сярэдняга, верхняга і ніжняга злучэнняў літар (се, ес, ем, сц). Настаўнік дае ўзор напісання названых злучэнняў і слоў сем, есці. Навучэнцы пішуць іх на пустым радку (с. 41, трэцяя група спалучэнняў літар і слоў). Педагог дае ўзор правільнага вымаўлення слова [й’э с’ц’і], просіць назваць і ахарактарызаваць усе гукі ў ім, удакладняе ў вучняў, у якім з запісаных слоў усе зычныя гукі мяккія.

 Адпрацоўка навыку чытання слоў, запісаных рукапісным шрыфтам. Настаўнік прапануе вучням адгарнуць с. 47 вучэбнага дапаможніка, знайсці і прачытаць пяты і шосты радкі слоў (выкарыстоўваецца метадычны прыём “Снежны ком”). Настаўнік фармулюе заданні:

- Знайдзіце і прачытайце словы, у якіх усе зычныя цвёрдыя. Знайдзіце і прачытайце слова, у якім усе зычныя гукі мяккія. (Віця.) Якой літарай на пісьме перадаецца мяккі гук [ц’]?

2. Назіранне за вымаўленнем у словах і перадачай на пісьме гукаў [т] – [ц’].

 Настаўнік просіць вучняў разгарнуць сшытак на с. 22 (заданне 1). Дзеці чытаюць пары слоў услых, называюць гукі, абазначаныя выдзеленымі літарамі. Педагог удакладняе, які з названых гукаў цвёрды, а які мяккі, і просіць закончыць схему ў заданні 2 (вучні зафарбоўваюць кружок побач з літарай т алоўкам сіняга колеру, а кружок побач з літарай ц - алоўкам зялёнага колеру).

- Перачытайце яшчэ раз сам сабе пары слоў у заданні 1. Скажыце, на які гук змяняецца гук [т] пры змякчэнні (Выслухоўваюцца адказы вучняў.) Сапраўды, у словах зычны цвёрды гук [т] змяняецца на [ц’] пры змякчэнні!

**Работа ў парах**. Вучні чытаюць адзін аднаму словы (с. 22, заданне 3), выбіраюць сярод іх тыя, якія пачынаюцца мяккім зычным гукам. Адна пара вучняў называе гэтыя словы ўслых.

- Чаму словы Ціма, Тома запісаны з вялікай літары? Запішыце тое імя, якое пачынаецца з мяккага зычнага гука. (Запіс з захаваннем правіл спісвання.) Хто такая цётка? (Татава або маміна сястра; жонка дзядзькі.) Запішыце гэта слова. Якое яшчэ слова ў заданні 3 з’яўляецца назвай сваяка? (Тата.)

Арганізуецца самаацэнка выканання задання з выкарыстаннем лінеечкі.

**Фізкульмінутка**

- Паслухайце загадку:

Гэта так ужо – няйначай:

Хмурны дзень – яго не ўбачыш.

А як сонейка ўзыходзіць –

Ад цябе не адыходзіць,

Бо заўжды ў спякотны дзень:

Ты ідзеш – і ён ідзе,

Ты бяжыш і ён нясецца,

Станеш ты – і ён ні з месца.

Ён за кожным ходзіць следам.

Здагадаліся, што гэта?

- Знайдзіце слова-адгадку сярод слоў задання 3.

Калі з’яўляецца цень? Запішыце гэта слова. (Арганізуецца самаацэнка выканання пісьмовага задання з выкарыстаннем лінеечкі.)

 Паслухайце загадку яшчэ раз, назавіце ў ёй словы, у якіх ёсць адразу два зычныя гукі - [дз’] ([z]) і [ц’].

 Вучні змяняюць словы на ўзор (с. 22, заданне 4), запісваюць іх з каменціраваннем на дошцы і ў сшытках, падкрэсліваюць у словах літары, якія абазначаюць гук [ц’].

 Арганізуецца разгадванне рэбуса (с. 20, заданне 5): НА-С-ЦЯ. Вучні называюць слова – Насця, вусна тлумачаць яго правапіс, дапісваюць слова ў сказ з прагаворваннем. Настаўнік просіць назваць у сказе слова з гукам [т], падкрэсліць адной рыскай літару, якой гэты гук перадаецца на пісьме. Потым педагог просіць назваць у сказе словы з гукам [ц’], падкрэсліць дзвюма рыскамі літару, якой гэты гук перадаецца на пісьме.

**3. Прымяненне на практыцы атрыманых ведаў.**

Навучэнцы разглядаюць малюнкі (с. 23, заданне 1).

- Паслухайце загадку:

Не доктар, а дрэвы лечыць [4, с. 58]

- Пакажыце адгадку на малюнку ў заданні 1, назавіце адпаведнае слова. З якога гука пачынаецца слова дзяцел? Які гук вымаўляецца ў сярэдзіне гэтага слова? Вусна складзіце пытанні пра дзятла, якія пачынаюцца словамі дзе, ці. (Напрыклад: Дзе жыве дзяцел? Ці дапамагае ён рабіць дупло іншым птушкам? Можна папрасіць дзяцей даць адказы на гэтыя пытанні.) Паспрабуйце скласці іншае слова са слоў дзе, ці. (Настаўнік вывешвае на дошку карткі з гэтымі словамі, напісанымі рукапісным шрыфтам.) Пакажыце малюнак у сшытку, на якім адлюстраваны дзеці. Якія агульныя зычныя гукі ёсць у словах дзеці, дзяцел?

На дошцы змешчаны рэбус: цюль+ пан=

- Прачытайце словы, запісаныя ў “прыкладзе”. Што такое цюль? (Лёгкая празрыстая сятчастая тканіна.) Ці ведаеце вы, хто такі пан? (Пры неабходнасці настаўнік тлумачыць: пан - чалавек, які мае ўладу над залежнымі ад яго людзьмі; уладальнік маёнтка; пра такога чалавека можна прачытаць у беларускіх народных казках; яшчэ гэта форма ветлівага звароту да мужчыны, якая выкарыстоўваецца ў жыхароў Польшчы, суседняй з намі краіны.) “Рашыце прыклад” і назавіце слова. Што абазначае гэта слова? (Назву кветкі.) Пакажыце гэту кветку на малюнку ў сшытку. З якога гука пачынаецца слова цюльпан?

Настаўнік просіць вучняў яшчэ раз назваць прадметы на малюнках у заданні 1. Педагог дыктуе словы цюльпан, дзеці, дзяцел, вучні запісваюць іх, захоўваючы алгарытм пісьма пад дыктоўку. Падчас праверкі напісання слоў дзеці падкрэсліваюць літары, якія абазначаюць мяккія зычныя гукі. Арганізуецца самаацэнка выканання задання з выкарыстаннем лінеечкі.

**Фізкультмінутка**

**III. Замацаванне ведаў і асвоеных спосабаў дзеянняў.**

Заданне 2 (с. 23). Навучэнцы чытаюць прыказку, тлумачаць, чаму так гавораць.

- Назавіце ў прыказцы слова з гукам [ц’] (з гукам [т]). Якімі літарамі (якой літарай) ён перадаецца на пісьме? Абазначце націск у слове работа. Растлумачце напісанне ў ім літар о, а.

Дзеці прыгадваюць правілы спісвання з апорай на памятку ў сшытку. Педагог раздае вучням лісты паперы (кардону), якімі можна закрыць сказ

на этапе пісьма па памяці. Арганізуецца спісванне сказа па алгарытме, узаемаправерка выканання задання з выкарыстаннем лінеечкі.

На дошцы прымацоўваюцца часткі прыказкі, запісаныя рукапісным шрыфтам:

- З рассыпанных слоў састаўце прыказку пра працавітага чалавека.

(Вучні састаўляюць і чытаюць прыказку.) Назавіце ў прыказцы слова з гукам [ц’].

 Па меркаванні настаўніка і пры наяўнасці часу выконваецца заданне 1 на с. 43 вучэбнага дапаможніка. Вучні самастойна спісваюць сказ, карыстаючыся памяткай.

Заданне 3 (с. 23). Вучні чытаюць словы, вызначаюць у іх месца гука [ц’] (у пачатку або ў сярэдзіне слова), падкрэсліваюць літару ц разам з наступнай літарай.

- Назавіце літары галосных гукаў, якія пішуцца ў словах пасля літары ц. (Літары ю, е, і, я.) Якія яшчэ літары ў словах указваюць на тое, што папярэдняя літара абазначае мяккі зычны гук? (Літары ё, ь.)

Вучні чытаюць словы ўнізе старонкі, падбіраюць да іх блізкія па значэнні: холад- сцюжа, сябар – прыяцель (таварыш), вятрыска – вецер, ціш – цішыня. Названыя словы запісваюцца з каменціраваннем, у іх графічна выдзяляецца літара ц разам з наступнай літарай. Арганізуецца самаправерка выканання задання з выкарыстаннем лінеечкі.

IV. Рэфлексіўны аналіз вынікаў вучэбнай дзейнасці. Падвядзенне вынікаў урока.

 Педагог прапануе навучэнцам расказаць, якія заданні яны выконвалі на ўроку, чаму пры гэтым навучыліся. Настаўнік паведамляе, што мэта ўрока дасягнута: вучні пазнаёміліся з перадачай на пісьме слоў з гукамі [т] – [ц’], замацавалі ўменні перадачы на пісьме слоў з гукамі [д] – [дз’] ([z]), паўтарылі правілы спісвання і пісьма пад дыктоўку.

 Па меркаванні настаўніка для падагульнення ведаў вучняў можа быць выкарыстаны верш:

 Дзеканне і цеканне

Калі д і т змякчаюцца,

Дык у дз і ц ператвараюцца.

Трэба прыклады прывесці?

Сад – у садзе, фэст – на фэсце